Diari Oficial de la Generalitat Valenciana


Sumari del DOGV 5173, del 10-01-2006 (2005/14138)

ORDE de 12 de desembre de 2005, de la Conselleria de Empresa, Universitat i Ciència, per la qual es convoquen els Premis al Rendiment Acadèmic dirigits als qui hagen conclòs estudis d'educació universitària durant el curs acadèmic 2004-2005 a les universitats valencianes.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5173

Data del DOGV
:   10-01-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/14456


Data del document
:   12-12-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

ORDE de 12 de desembre de 2005, de la Conselleria de Empresa, Universitat i Ciència, per la qual es convoquen els Premis al Rendiment Acadèmic dirigits als qui hagen conclòs estudis d'educació universitària durant el curs acadèmic 2004-2005 a les universitats valencianes. [2005/X14184]
  
Per Decret 40/2002, de 5 de març, del Govern Valencià, de mesures de suport als estudiants universitaris a la Comunitat Valenciana, s'establix la possibilitat de concessió de premis al rendiment acadèmic.
  
Estos premis al rendiment acadèmic en estudis d'educació universitària es van convocar per primera vegada per al curs 1995'1996, amb l'objectiu distingir els alumnes que realitzen amb major brillantor els seus estudis universitaris, per mitjà d'un reconeixement de caràcter oficial que al mateix temps comporte una assignació econòmica. Igualment, suposen un estímul perquè els estudiants milloren el seu rendiment acadèmic.
  
Per tot això, d'acord amb el que establix l'article 2 del Decret 40/2002, de 5 de març, del Govern Valencià, de mesures de suport als estudiants universitaris a la Comunitat Valenciana i fent ús de les atribucions que em conferix l'article 35 de la Llei 5/1983, de Govern Valencià, i el Decret 184/2004, del Consell de la Generalitat, pel qual s'aprova el Reglament Orgànic i Funcional de la Conselleria d'Empresa, Universitat i Ciència,
  
ORDENE
  
Primer. Convocar els Premis al Rendiment Acadèmic a l'acabament d'estudis d'educació universitària, dirigits als que hagen conclòs estos en les universitats de la Comunitat Valenciana, durant el curs acadèmic 2004-2005, que tindran els efectes que establix el Decret 40/2002, de 5 de març, del Govern Valencià, de mesures de suport als estudiants universitaris a la Comunitat Valenciana.
  
Segon. L'import global màxim dels premis que s'han de concedir no podrà excedir de 71.300 euros (setanta-un mil tres-cents euros) a càrrec de la línia de subvenció T2154000 del programa 422.60 €Universitat i Formació Superior- de l'exercici pressupostari corresponent a l'any 2006. La concessió d'estes ajudes està condicionada a l'existència en el pressupost de l'any 2006 de crèdit suficient i adequat.
  
Tercer. S'aproven les bases que han de regir la concessió dels premis a què fa referència esta orde i que s'inclouen com annex I.
  
DISPOSICIONS FINALS
  
Primera. Es faculta el director general d'Universitat i Formació Superior perquè dicte les instruccions complementàries que siguen necessàries per dur a terme el que disposa esta orde i es delega en ell l'atribució d'atorgar els premis a què fa referència esta convocatòria.
  
Segona. La present orde entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i el Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament en reposició, o bé plantejar directament el recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Empresa, Universitat i Ciència, en el termini d'un mes comptador des de l'endemà de la publicació en Diari Oficial de la Generalitat Valenciana.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Generalitat Valenciana.
  
València, 12 de desembre de 2005
  
El conseller d'Empresa, Universitat i Ciència,
  
JUSTO NIETO NIETO
  
ANNEX I
  
Bases per a concedir els Premis al Rendiment Acadèmic
  
Primera. Beneficiaris
  
1. Podran ser beneficiaris d'estos premis els qui hagen finalitzat estudis universitaris conduents a l'obtenció de títols oficials en alguna de les universitats de la Comunitat Valenciana durant el curs 2004-2005 sempre que acrediten la seua residència en qualsevol municipi de la Comunitat Valenciana, i no hagen obtingut este premi en anteriors convocatòries.
  
2. S'atorgaran dos premis per cada Universitat, fins als primers deu mil alumnes. En el cas que s'excedisca d'este nombre, es concedirà altre premi més per cada deu mil alumnes addicionals per Universitat.
  
Segona. Criteris de concessió
  
1. Per a la concessió del premi es valorarà la nota mitjana de l'expedient acadèmic de l'alumne, que els corresponents serveis de les universitats facilitaran a la Direcció General d'Universitat i Formació Superior. Les universitats podran facilitar les esmentades notes mitjanes d'acord amb els criteris establits en els punts a) i b) següents i n'optaran exclusivament per un:
  
a) La taula d'equivalències que establix l'article primer, apartat 13, del Reial Decret 1.267/1994, de 10 de juny, per qual es modifica el Reial Decret 1.497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial (BOE núm. 139, d'11.06.1994). A estos efectes, la valoració de cada una de les diferents qualificacions serà la següent:
  
Matrícula d'Honor: 4 punts
  
Excel·lent: 3 punts
  
Notable: 2 punts
  
Aprovat: 1 punt
  
b) El sistema de qualificacions que establix el Reial Decret 1.125/2003, de 5 de setembre, pel qual s'establix el sistema europeu de crèdits i el sistema de qualificacions en les universitats de caràcter oficial i validesa en tot el territori nacional (BOE núm. 224, de 18.09.2003). A estos efectes, la valoració de cada una de les diferents qualificacions serà la següent:
  
5,0-6,9: Aprovat (AP)
  
7,0-8,9: Notable (NT)
  
9,0-10: Excel·lent (EX)
  
2. La universitat, atenent l'estructura cíclica dels ensenyaments, ha de tindre en compte per a l'obtenció de la nota mitjana el que s'establit a continuació:
  
a) En els ensenyaments de sols segon cicle es té en compte, per a l'obtenció de la nota mitjana de l'expedient acadèmic, les assignatures que pertanyen al pla d'estudis dels dits ensenyaments i no les de 1r cicle d'accés a esta, ni dels complements de formació que, si és el cas, pot haver cursat l'alumne.
  
b) En els ensenyaments de primer i segon cicle al segon cicle del qual es pot accedir des de els primers cicles d'uns altres ensenyaments o des de titulacions de només primer cicle es valorarà, en tots els casos, el primer cicle de procedència de l'alumne.
  
3. La universitat valorarà l'expedient acadèmic de l'alumne sol·licitant per la mitjana de les notes mitjanes obtingudes en els diferents cursos dels quals consten els ensenyaments conduents a l'obtenció del títol universitari oficial corresponent.
  
Per a obtindre la dita nota mitjana es dividix la suma de les notes obtingudes en cada assignatura, segons els criteris anterior, pel nombre d'assignatures cursades. A estos efectes, es computa la nota definitiva més alta obtinguda en cada assignatura.
  
Les assignatures convalidades i adaptades es computaran d'acord amb el que establix la disposició addicional única del Reial Decret 1.044/2003, d'1 d'agost, pel qual s'establix el procediment perquè les universitats trameten el Suplement Europeu al Títol (BOE núm. 218, d'11.09.03)
  
No es valorarà en l'expedient acadèmic les qualificacions obtingudes en les assignatures complementàries, en els casos d'alumnes de centres els plans d'estudis dels quals encara no hi figuren i les que, segons els Plans d'estudi, només es puguen qualificar com a apte.
  
En el cas d'estudis renovats la valoració de cada una de les assignatures, segons els criteris abans mencionats, es ponderarà en funció del nombre de crèdits que l'integren, d'acord amb la següent fórmula matemàtica.
  
V= P x Nca.
  
 NCt.
  
V Valor que resulta de la ponderació de la nota obtinguda en cada assignatura
  
P Puntuació de cada assignatura d'acord amb la taula d'equivalències
  
Nca. Nombre de crèdits que integren la assignatura
  
NCt Nombre de crèdits total cursats
  
Els valors que resulten de l'aplicació de la dita fórmula a cada assignatura se sumaran, i el resultat serà la nota mitjana final.
  
4. Es premiaran els alumnes que, dins del límit màxim per a cada universitat establit en el paràgraf segon de la base primera, obtinguen la màxima diferència positiva entre la nota mitjana del seu expedient personal i la nota mitjana de tots els alumnes del mateix ensenyament que han finalitzat els seus estudis en el curs acadèmic 2004/2005. Esta última nota mitjana la donaran els corresponents serveis de les universitats a la Direcció General d'Universitat i Formació Superior.
  
5. Si de l'aplicació dels criteris de valoració anteriorment indicats, més d'un estudiant d'un mateix ensenyament i universitat reunix els requisits de concessió, únicament es pot premiar a aquell que ha obtingut la major puntuació, llevat que el nombre de candidats siga igual al nombre de premis que corresponga a la seua universitat, en este cas es concedirà a tots.
  
6. En cas d'igualtat en la nota mitjana de dos o més aspirants al premi d'una mateixa universitat, la Comissió d'Avaluació, a la qual fa referència la base cinquena d'esta orde, pot tindre en consideració per a la valoració dels expedients acadèmics, per a determinar la persona beneficiària del premi, el currículum vitae dels aspirants i altres mèrits addicionals que indiquen l'excel·lència acadèmica de la persona sol·licitant.
  
Tercera. Presentació dels candidats
  
1. Els sol·licitants hauran de presentar la documentació següent:
  
a) Sol·licitud formulada segons el model oficial establit en l'annex II.
  
b) Breu currículum vitae amb indicació, si és procedent, dels premis i beques que li hagueren sigut concedits i mèrits que desitge al·legar, que s'acompanyarà amb la documentació justificativa corresponent.
  
c) Fotocòpia del DNI i original o còpia acarada del certificat d'empadronament.
  
d) Original o còpia acarada amb l'original del títol oficial corresponent als estudis universitaris pels que s'opta al premi o, si no, del document que acredite que han sigut satisfets els drets per a l'expedició del títol.
  
2. Les sol·licituds es presentaran en el Registre General de la Conselleria de Empresa, Universitat i Ciència, o per mitjà de qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Quarta. Termini de presentació
  
Les persones interessades podran presentar les sol·licituds en el termini comprés entre l'endemà de la publicació de la present Orde en el Diari Oficial de la Generalitat Valenciana i el dia 31 de gener de 2006.
  
Quinta. Instrucció del procediment i proposta de resolució
  
1. L'òrgan competent per a la instrucció del procediment serà la Direcció General d'Universitat i Formació Superior, la qual realitzarà d'ofici quantes actuacions considere necessàries per a la determinació, coneixement i comprovació de les dades en virtut de les quals s'haja de dictar la resolució.
  
2. L'examen de les sol·licituds presentades i la consegüent proposta de concessió dels premis correspondrà a una Comissió d'Avaluació formada per:
  
President: el director general d'Universitat i Formació Superior.Vocals: un vicerector per cada una de les Universitats de la Comunitat Valenciana.
  
Secretari: el cap del Servei de Gestió i Administració Universitària.
  
La comissió, amb anterioritat al 31 de març de 2006, elevarà proposta de concessió dels premis a l'òrgan competent.
  
3. La comissió ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sexta. Resolució
  
1. El termini per a dictar la resolució serà de tres mesos comptadors des de l'endemà de la finalització del termini establit per a presentar sol·licituds. La resolució de la present convocatòria amb la relació dels premis atorgats, es farà pública en el Diari Oficial de la Generalitat Valenciana. En el cas de no resoldre's el procediment en el termini anteriorment establit, s'entendrà que les sol·licituds han sigut desestimades.
  
2. La documentació presentada pels sol·licitants es podrà retirar dins dels tres mesos següents a la publicació en el Diari Oficial de la Generalitat Valenciana de la resolució de la convocatòria.
  
Sèptima. Quantia i pagament
  
1. La quantitat de cada premi serà de 3.100 euros, que s'abonaran als premiats una vegada acrediten que estan al corrent de les seues obligacions tributàries i amb la Seguretat Social.
  
2. La presentació de la sol·licitud de la beca implicarà l'autorització per l'interessat a la Conselleria d'Empresa, Universitat i Ciència per a comprovar el compliment de les obligacions a què fa referència el punt 1 anterior, a través de les corresponents Administracions Tributàries i la Seguretat Social.
  
3. Els premis estaran subjectes a la retenció per l'Impost sobre la Renda de les Persones Físiques que legalment hi escaiga.
  
Octava. Publicitat
  
Les autoritats universitàries procuraran la màxima difusió i coneixement de la present convocatòria, per a la qual cosa ordenaran la seua inserció en els taulers d'anuncis dels centres universitaris.
  
Novena. Certificat acreditatiu
  
1. Als alumnes premiats se'ls atorgarà un certificat acreditatiu de la concessió del premi.
  
2. A aquells alumnes que no obtinguen premi per motiu de la limitació establida en la base segona, punt 5, se'ls atorgarà un certificat acreditatiu de la seua excel·lència acadèmica.
  
3. Així mateix, la Comissió d'Avaluació podrà atorgar el certificat acreditatiu de la seua excel·lència acadèmica a aquells alumnes que acrediten un excel·lent expedient acadèmic.
  
Deu. Compliment de les condicions.
  
Tota alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que es puga aplicar, al que prescriuen els articles 47 i 47 bis de la Llei d'Hisenda Pública de la Generalitat i seran causes de reintegrament de les quantitats percebudes les previstes en l'article 47.9 de la mencionada llei i en l'article 37 de la Llei 38/2003, de 17 de novembre, General de Subvencions.